Да зададеш парламентарен въпрос на Борисов – мисията е почти невъзможна – Барикада\nДа зададеш парламентарен въпрос на Борисов – мисията е почти невъзможна\nПет от осемте зададени въпроса към премиера Бойко Борисов са определени от ръководството на парламента като "несъответстващи на правилника". Още един е оттеглен удобно от самия вносител, а от двата единствени допуснати въпроса, Борисов е отговорил само на един.\nНиколай Драганов 28 юни 2017\nБойко Борисов винаги е смятал Народното събрание за място, на което е добре да ходи възможно най-рядко.\nЕдна от първите задачи, която изпълни новият парламент след своето сформиране през април, беше отмяната на т.нар. „блиц парламентарен контрол“. Тази практика беше въведена за първи път в 42-рото Народно събрание и се изразяваше в това, че всяка първа сряда от месеца премиерът и неговите заместници трябваше да дойдат в пленарната зала, за да отговарят на въпроси, които не са предварително изпратени до Министерския съвет.\nТова предполагаше известна изненада, в случая за Бойко Борисов и неговите четирима вицепремиери – Валери Симеонов, Красимир Каракачанов, Томислав Дончев и Екатерина Захариева. Председателят на парламента имаше възможността да не допусне дадени въпроси, позовавайки се на правилника, че те трябва да се отнасят до общата политика на правителство, а не до конкретни казуси, но подобни действия обикновено бяха придружени с шумно недоволство на опозицията и в крайна сметка Борисов беше принуден да отговори, за да не остане впечатление, че бяга от неудобните въпроси.\nС приемането на нов правилник за дейността на 44-тия парламент, точно преди два месеца – на 27 април, блиц контролът беше отменен, а аргументите на управляващите бяха, че „този вид парламентарен контрол се е използвал като силно пропагандно средство“, както заяви представителят на „Атака“ и бивш зам.-председател на парламента Павел Шопов. В подобен тон бяха и аргументите на ГЕРБ, като според Александър Ненков „на всичко е известно, че блиц контролът е направен за политически дивиденти“.\nТака или иначе мнозинството отмени тази процедура, а Борисов и двамата лидери на „Обединени патриоти“ бяха „спасени“ от задължението всяка първа сряда от месеца да идват в Народното събрание, за да отговарят на неочаквани въпроси. Обществеността все пак беше успокоена, че редовният петъчен парламентарен контрол остава и там никой не може да спре депутатите да задават въпроси на премиера.\nСправка на сайта на Народното събрание показва, че от началото на работата на новия парламент към премиера Борисов са входирани осем парламентарни въпроса. Лидерът на ГЕРБ обаче се е явил на парламентарен контрол един единствен път, за да отговори на въпрос на Елена Йончева от БСП относно проведена среща между него и държавния глава на автономията Иракски Кюрдистан Масуд Барзани. Цели пет от останалите седем въпроса не са допуснати от председателя на парламента Димитър Главчев, а още един е оттеглен от самия му вносител – депутатката от „Атака“ Миглена Александрова. Единственият допуснат въпрос, който все още чака своя отговор, е на Петър Витанов от БСП относно създаването на обща европейска армия.\nМиглена Александрова от „Атака“ първо решила да пита премиера за Дъблинския регламент, но после сама се отказала.\nРавносметката показва, че 5 от 8 входирани въпроса към премиера са определени като „несъответстващи на правилника“, 1 е оттеглен от самия му вносител (въпросът на г-жа Александрова е свързан с конкретните искания на България за промяна на Дъблинския регламент, но изглежда темата рязко е станала не толкова интересна за „Атака“ – да се чуди човек защо първо внасят въпрос, а после изведнъж решаваш, че ще го оттеглиш?), и са допуснати само 2, от които за два месеца премиерът е имал време да отговори на… 1 въпрос. При това става дума за въпроси, които се изпращат на администрацията на Министерски съвет, а отговорите им се изготвят от солиден екип.\n„Отмяната на блиц-контрола ликвидира един демократичен контрол върху изпълнителната власт“, заяви по време на дебатите за отмяна на тази процедура преди два месеца депутатът от ДПС Джейхан Ибрямов. „Говори, за да те видя!“, цитира тогава Ибрямов Сократ в опит да убеди управляващите да не отменят тази форма на контрол. Припомням неговото изказване, защото именно Ибрямов днес е обект на демократичната парламентарна процедура „връщане на въпрос“. Ръководството на Народното събрание определя като несъответстващи на правилника два негови въпроса към премиера, като и двата са свързани с едно от любопитните назначения на новия кабинет – това на областния управител на Софийска област Илиан Тодоров от „Атака“.\nОбластният управител на Софийска област Илиан Тодоров изучи историята на колониализма на плажа Варадеро в Куба толкова добре, че знанията му го изпратиха на нов пост.\nТодоров е една от най-скандалните фигури около Волен Сидеров и е част от всички негови среднощни изпълнения и воаяжи из плажовете в Куба. Тогава Тодоров трябваше да обяснява пред медиите, че посещението им на плажа във Варадеро е било с цел „проучване на колониализма“, а на опитите на водещата на бТВ Генка Шикерова да получи повече информация за натрупания опит, депутатът спретна луд скандал и я покани да напусне „еврейската телевизия бТВ“ и да отиде в партийната „Алфа“, но преди това да си смени името, понеже „Шикерова“ не му е по-вкуса заради турските си корени.\nВпрочем пътешествието до Куба тогава бе определено като „огромен скандал“ от Бойко Борисов, според когото Сидеров, Тодоров и колегите му „се пекат на плажа на мафията“, докато в България ръководят парламентарната комисия за борба с корупцията. „Това е падението на този парламент“, написа тогава Борисов, а Тодоров му отвърна, че това е „доста нахално, при положение, че именно 90-те години Бойко Борисов беше един от хората, които имаше първите охранителни фирми. Тогава само мафията можеше да има охранителни фирми. Същият Бойко Борисов, който си играеше тенис с хора от българския ъндърграунд, да не ги споменаваме поименно всичките и същият Бойко Борисов сега ще говори за мафия – много е грозно“.\nТодоров бе част и от няколко опита за нахлуване в сградите на телевизии или университети, а изказванията му на трибуната на Народното събрание винаги събуждаха огромен интерес. Така например през 2014-та година то влезе в яростен дебат обидна ли е думата „мангал“. „Ако кажа на Валери Симеонов или на Ивайло Московски „мангал“, ще се обидят ли? „Мангал“ всъщност означава метален предмет“, показа знания тогава Илиан Тодоров.\nПри едно от своите изказвания след назначението на Тодоров, Бойко Борисов видимо се изнерви на въпрос, свързан с казуса и отговори единствено, че е подписал назначението „с чиста съвест“, защото „патриотите“ са настоявали, а той няма как да им откаже с оглед подписаното коалиционно споразумение. С други думи – или подписва, или правителството пада. Да ви напомня нещо?\nДжейхан Ибрямов от ДПС засега на два пъти не успява да нацели „правилният“ въпрос към премиера Бойко Борисов. Надяваме се от третия опит да му се получи.\nНа 22 юни Ибрямов прави нов опит да получи повече подробности за това назначение, като използва процедурата за парламентарен контрол. При това изисква писмен, а не устен отговор, тоест премиерът няма нужда да се явява в Народното събрание, за да отговаря и е трудно депутатът от ДПС да бъде обвинен в опит за популизъм от трибуната. По някаква причина обаче, въпросът му не е допуснат.\nСедмица по-рано Ибрямов е направил още един опит да зададе въпрос на Борисов, но желанието му отново е осуетено от ръководството на парламента. Изисканият отговор отново е писмен, а този път въпросът е относно предложението на Илиан Тодоров за преименуването на връх Мусала. Областният управител на София подхваща наново темата за промяна на имена, като пише писмо на президента Румен Радев, но този път обект на неговите желания за Възродителен процес не е Генка Шикерова, а най-високият връх в България. Темата не е нова за „Атака“, като призиви за преименуване имаше и до президента Росен Плевнелиев, но повдигането на въпроса отново днес събужда подозрения, че националистите се опитват да отклонят вниманието от други далеч по-сериозни отстъпления от свои искания през годините. Какво точно е мнението на Бойко Борисов по темата обаче, засега остава загадка.\nПървият спрян въпрос към Борисов е от 17 май, когато депутатът Петър Витанов от БСП иска да научи повече за позицията на българското правителство във връзка с въпросите, които ще се разглеждат на срещата на върха на НАТО на 25 май в Брюксел. Въпросът, според председателя на парламента, се оказва недопустим. Такъв е и следващият – от 19 май на Антон Кутев, този път относно целите пред новото българско правителство и кадровата политика, с която да бъдат осъществени. В нарушение на правилника според Димитър Главчев е и въпросът на Николай Цонков от БСП относно констатации в Доклада на Център за превенция и противодействие на корупцията и организираната престъпност (БОРКОР).\nТака се оказва, че въпроси към министър-председателя относно кадровата политика на правителството и назначението на скандални личности на ключови постове, позициите на страната ни на срещи на върха на НАТО или пък изводите от доклади за корупцията се оказват „недопустими“ и в противоречие на правилника. Остава ни да се надяваме, че ако в парламента Борисов очевидно ще идва рядко, то поне при някое от следващите му гостувания в ефира на „Нова телевизия“ все пак ще остане време за неудобни въпроси, например свързани с кандидата за еврокомисар от България Мария Габриел, макар при последния случай в рамките на 50 минути водещите Виктор Николаев и Ани Цолова така и да не успяха да вместят този въпрос.\nНищо, следващия път. Това важи и за останалите желаещи да питат нещо премиера. Солидарни с Димитър Главчев, към тях отправяме призив: ами мислете ги малко по-внимателно тези въпроси! И тогава опитайте пак. Желаем ви успех!\nЕтикети: Атака Бойко Борисов Борисов борисов 3 БСП ГЕРБ Джейхан Ибрямов Илиан Тодоров народно събрание парламент парламентарен контрол


"Анна в рокля от кръв" – Кендар Блейк – Writing is fun\nOn декември 8, 2014 февруари 17, 2016 By temipanayotovaIn Book reviews\n(Издателство „Сиела“, цена: 12.90 лв.)\nОфициален сайт ( Kendare Blake )\nКендар Блейк е родом от Южна Корея, но отгледана в Съединените щати. Тя получава бакалавърска степен по бизнес от колежа в Итака и магистърска степен по писане от Middlesex University в Лондон. Тя харесва гръцката митология, рядко червено месо и вегетарианството. Тя също се радва на момичета, които могат да мислят, с момчета като Айн Ранд, и момчетата, които плашат всичко у хората, като Брет Ийстън Елис.\nОще като разбрах, че тази книга ще излиза и прочетох куп хубави отзиви за нея, стигнах до заключението, че непременно трябва да си я взема. И така и направих. Още като я видях в книжарницата и я взех. И нека само да кажа, леле, най-красивата корица на книга, толкова се радвам, че решиха да запазят оригиналната, вместо да я сменят. Определено правилен избор!\nНапоследък гледам да отделям си отделям повече време да чета и определено, без даже да се замисля, бих казала, че това е най-добре написаната книга, която съм чела от доста време.\nСамата книга е абсолютно уникална – това е първата книга за призраци, която чета – но определено не сбърках. Даже не мога да опиша с думи колко много ми хареса.\nИмаше моменти, в които направо изтръпвах от ужас като чета. Разбира се не липсваше и хумора, а сюжета е уникален.\nОпределено е много добра страшна история!\nНямам търпение да излезе и 2-рата част от поредицата и да разбера какво се случва нататък в историята!\nНадявам се Сиела да направят отново избора да оставят оригиналната корица, която е просто божествена.\nКойто още не я е прочел – да го направи веднага!\n„Анна в рокля от кръв“ | Goodreads\ncielaАнна в рокля от кръвКендар Блейк\n"Скай " (Саванти #1) – Джос Стърлинг


Аерозолът може да защити хиляди, преди да има ваксина, убеден е доц. д-р Волфганг Герхард Люпке\n02 Апр. 2020, 12:22\nВече е факт, че COVID-19 блокира нормалния живот на човечеството. Учени от цял свят умуват върху лек за вируса. Сред тях е германският имунолог и ветеринарен лекар доц. д-р Волфганг Герхард Люпке, който от 40 години работи в България. Пред "Труд" той обяви, че има рецепта за защита от грипа.\n- Доцерт Люпке, вярно ли е, че имате рецепта против коронавируса? Да не би да сте открил ваксина?\n- Не е ваксина. Ще ви обясня. Аз съм ветеринарен лекар, вирусолог и имунолог. На база на солидния си опит знам, че ваксина в близко време не може да бъде вкарана в действие. Родният ми град Пазевалк е побратимен с китайския Ухан, където първо пламна епидемията. Там вече изпробват серуми от оздравели хора, за да предпазват останалите. Това е правено и преди, по време на епидемията от ебола.\nВ България и на много други места по света обаче няма достатъчно преболедували, така че този вариант не става. Но има друг, бърз вариант за производство на серум, който аз предлагам. Той може да спаси хиляди хора, докато ваксината стане готова. Защото ще помогне на здрави – за профилактика, и на вече заразени – за ограничаване на щетите.\nВ Италия виждаме, че те вече са трагични. Там липсват достатъчно апарати за обдишване на тежко болните, излекуваните са единици, а действията на властите дават почти нулев резултат.\n- Как се приготвя вашият серум?\n- От болни хора се взема материал, който се размножава и се инжектира на телета. След това с тяхната кръв може да се произведе хиперимунен серум, който да се използва под формата на аерозол за изграждане на пасивен имунитет и за лечение на вече заболели.\n- Защо точно на телета да се инжектира?\n– Колко време е нужно за производството на серума от телета?\n– Максимум един месец. Ако днес инфектираме телетата, след 14 дни вече ще има обилни количества антитела, а след 3 седмици ще разполагаме с високотитърен хиперимунен серум. Ефектът от него е 100% гарантиран. При заразени хора коронавирусът атакува клетка и се размножава вътре, като използва обмяната на веществата в нея. След това се излъчва многократно размножен, за да напада други действащи клетки.\nНо това е палиативна мярка. За да се спре заразата, е нужен аерозолът. При прилагане през известни интервали той създава антитела, които отблъскват вируса, преди той да се е настанил в клетките на дихателния тракт. При вече заразени с първични симптоми аерозолът блокира вируса, когато размножен той излиза от заразена клетка, т.е. ограничава тежките поражения.\n– Този аерозол няма ли да е опасен за тежко болните? Те повечето, казват, са хора с хронични белодробни и сърдечни заболявания?\n– Нали ви казах, че серумът е аерозол? Ние ежедневно дишаме толкова отрови! Антителата в аерозола можем да сравним с полените. Но, за разлика от тях, те няма да предизвикат алергична реакция.\n– Вие представихте ли проекта си на нашите власти?\n– Първо опитах да го представя в Германия, защото знам, че там има възможности бързо да се реализира. А и работя за немска организация, която обяви готовност да инвестира в него. Писах до Централния институт по заразни болести „Роберт Кох“ и получих отговор, че ще проверят предложението ми.\nУведомих с писма канцлера Ангела Меркел, председателя на Еврокомисията Урсула фон дер Лайен, а съвсем наскоро – и папата, и президента на САЩ Доналд Тръмп, защото проблемът е глобален.\n– А не уведомихте ли българските институции за откритието си?\n– Ето, правя го сега чрез вестник „Труд“. И се надявам уважаваните експерти в Националния кризисен щаб да разберат, че това е спасение. Познавам премиера Бойко Борисов от времето, когато беше кмет на София. В столицата имаше кучкарник, който работеше като място за убиване на четириноги. Ние го трансформирахме в кастрационен център.\nБорисов действаше много делово. Той е най-подходящият човек, който може да овладее тази кризисна ситуация. Разбира се, заедно с Народното събрание и с президента. Нито една страна не е подготвена за този бич, но Министерският съвет на България се справя отлично и в момент, когато всичко нужно липсва, успява да набави бързо най-необходимото и да търси още резерви.\n– А как, според вас, се справя България с кризата в сравнение с други страни от ЕС?\n– България реагира много добре с максималното ограничаване на преките и косвени контакти, с изолирането и лекуването на болните и издирването на контактни хора. България работи образцово! Хората са информирани, за пример е и подходът към малцинствата, които са малко небрежни към хигиената.\nНационалният кризисен щаб е безупречен, както и правителството. В родната ми Германия, например, подходиха малко несериозно и чак сега разбраха колко е тежко положението. Докато тук се работи системно - налице е офанзива за закупуване и производство на защитни облекла и предпазни средства, има и контрол на границите.\nНо решаващите фактори навсякъде и въпреки мерките на властите са два – съвестта на населението и възможностите на медицината. Засега няма ваксина за този коронавирус. Шанс е рецептата, която препоръчвам. Тя ще спаси населението от ужаса, който се случва в Италия.\n– Къде у нас може да се произведе серумът?\n– Подходящо място е институтът по шапа в Сливен. Там можем да проведем експериментално заразяване на 20-30 телета. Животните ще са опасни в първите 4-5 дни, после започват да произвеждат антитела и вирусът вече не се излъчва от тях. С елементарна хигиена и с предпазни средства ангажираните с проекта хора ще са защитени в този рисков период.\nА само след месец ще можем да спасяваме заразени и да предпазваме здрави. България има възможност да стане еталон и да я сочат като световен пример. Тук съм от 40 години и смятам, че страната го заслужава, защото се преобразява към добро.\n– Как виждате това „преобразяване“?\n– То се видя осезаемо с европейските програми. Макар че не всички средства отиват там, където трябва. Има, например, стадиони и детски площадки, построени с европари в селища, където вече няма деца и млади хора. Аз съм на почти 79 г., но съм оптимист и вярвам, че някога отново в тези населени места ще има пълнокръвен живот.\nДействам по една програма за съживяване на селата, финансирана от германска организация и със съдействието на Висшето училище по агробизнес и развитие на регионите в Пловдив, където преподавам. За 25 г. са го завършили 30 хиляди студенти. Те се реализират, защото са добре подготвени. Намерих съдействие от страна на областния управител на Варна и скоро проектът за съживяване на българското село ще тръгне пилотно и във варненския регион. Но в момента по-важното е да се започне производство на серума за предпазване от коронавирус.\n– Чист германец сте, какво ви свърза така задълго с България?\n– В София завърших ветеринарна медицина и след това имах брак с българка. Синът ми живее в Германия, но наскоро си купи апартамент в България и ще се премести тук. Не харесвах дискриминацията в бившата ГДР. С нея се сблъсках за първи път през 1967 г., когато като прясно дипломиран ветеринар постъпих на работа. Началникът първо ме пита къде съм завършил – в Лайпциг или в Берлин. Когато съобщих, че съм учил в България, той обяви, че не желае да работи с мен, защото завършилите в чужбина не знаели нищо. След това ме попита колко жители има Букурещ, тъй като мислеше, че това е столицата на България. Преглътнах обидата и се подготвих за работа - с престилка, ботуши, ръкавици.\nС "Трабант" потеглих към първата си задача - голяма ферма с над 300 глави добитък, в която щяхме да изследваме крави за бременност. Шефът се учуди, като ме видя там и отново ми каза, че не съм желан. Отвърнах му, че до обяд ми плащат и искам да науча нещо от опитен лекар като него. Така ме пусна да вляза в обора. Гледах как изследваше юници и крави.\nПо едно време ме помоли да чистя животните. Направих го и след 3 часа и половина работа той каза на бригадира да събере персонала. Помоли ме да изследвам една юница, която се откъснала и имала контакт с бик. Установих бременност в осмата седмица, въпреки че животното имаше само един яйчник. Тогава шефът предупреди всички:\n„Когато този човек влиза тук, все едно идвам аз“. Стисна ми ръката и обяви, че никой млад колега, завършил в ГДР, не би могъл да даде толкова точна диагноза. След това писах на моя професор по акушерство в София и му благодарих за знанията. Работих 13 години в ГДР и направих две неща, които ме направиха известен в цялата република.\n– Какви бяха те?\n– На дежурство в участък на колега ме викнаха в свинеферма, където имаше заболели прасета, но нито едно не беше умряло. Дадоха ми термометър, за да ги проверя. Още на входа си погледнах часовника. Видях, че е почти 16 часа. Знаех, че два часа преди времето за хранене животните почват да квичат, особено в големи ферми за угояване. А в това стопанство цареше гробна тишина.\nПреди да прекрача прага, заявих, че прасетата са болни от чума. Така ни беше учил професорът по заразни болести – че няма друго заболяване, което да предизвика този ефект. Цялата ГДР настръхна. Дойдоха топексперти начело с главния епизоотолог. Взеха проби и потвърдиха диагнозата.\nСлед това стана ясно, че за фермата са отговаряли семейство потомствени ветеринари. Мъжът беше с 16 г. стаж, жена му – с 14 г., но въпреки практиката и опита на родителите им не са успели да поставят правилна диагноза, за разлика от мен – завършилият в България млад ветеринар. След този случай придобих голям авторитет.\nВторият бе през 1979 г. Тогава пламна епидемия от птичи грип. От 6 места в страната изследваха проби и обявиха, че заразата е фалшива, само аз се забавих. Спах една нощ в Държавна сигурност и след това заявих, че птичият грип е истински и заразата е страшна.\nПуснаха армията и 600 000 кокошки бяха унищожени, а с огнехвъргачки бе изпепелено всичко. Моята диагноза се оказа единствената вярна за разлика от тези на ветеринарните факултети в ГДР. Потвърдиха я Централният институт по вирусология и институтът по птиците. Но накрая наградиха сгрешилите, за да се дезориентира класовият враг отвъд желязната завеса.\n– Затова ли се върнахте в България?\n– Да, огорчението ми беше твърде голямо. Тогава ме питаха дали ще потегля към Западна Германия, но аз бях категоричен, че се връщам в страната, която ми даде знанието - България. Това става през 1980 г. Разказвам историята си, защото сега отново виждам как вирусолози и имунолози от Европа стоят и нищо не правят.\nС моя метод могат да бъдат спасени много хора, така че човечеството да оцелее с помалко жертви.\nПроф. д-р Волфганг Герхард Люпке е завършил ветеринарна медицина в София. Преподавател е по „Животновъдни технологии“ във великотърновския филиал на Висше училище по агробизнес и развитие на регионите в Пловдив. Работи и за немската организация Regionwelt, чрез която подготвя проект за съживяване на селата чрез подпомагане на животновъдството и земеделието. Като ветеринарен лекар и учен се труди в България от четири десетилетия насам.\nпроф. д-р волфганг герхард люпке


VIDEO: Британски остров обяви независимост\nМалкият остров Форвик от Шетландския архипелаг в Северно море, който е част от Шотландия, провъзгласи независимост\nТова пише електронният вестник "Шетланд нюз".\nОстровът е с площ едва 2,5 акра и има само един жител - 65-годишният Стюарт Хил.\nОстров Форвик вече не признава нито британското правителство, нито Европейския съюз и желае да получи същия статут като остров Мен и Нормандските острови (които са самостоятелни административни единици, подчинени на британската корона), каза Хил, който е роден в Клейдън, Източна Англия. Преди седем години той се заселил на Шетландските острови, след като оцелял при корабокрушение с яхтата си. Хил от години се опитва да убеди жителите на Шетландския архипелаг да се отцепят от Обединеното кралство и да поемат съдбата в собствените си ръце. Той смята, че Шетландските острови могат да последват модела на провъзгласения от него за независим остров Форвик.Ако бъде признат, Форвик ще се превърне в данъчен рай, в който няма да има данък печалба и ДДС, смята Хил. Той планира до края на годината да въведе и парична единица - форвикски гулд. Ако Шетландските острови последват модела на Форвик, те ще могат да предявят претенции и за добива на петрол от находищата в Северно море, смята Хил. Той се похвали, че е получил разрешение за строеж на първата сграда на своя остров от властите във Форвик без никакви бюрократични усложнения.


Подходящият период за зачеване периодът на ОВУЛАЦИЯ - или когато т.нар. “доминантен фоликул” се пука и освобождава готова за оплождане яйцеклетка. Овулацията е с продължителност от около 24-48 часа. Има различни начини за установяване на настъпила овулация, но като стандартен метод остава ултразвуковото наблюдение. Все пак има и начин, по който можете приблизително да определите кога настъпва вашата овулация. А именно - взимате датата на първия ден от последната ви редовна менструация и добавяте средната продължителност на цикъла ви (за период поне година назад). От получения резултат изваждате 14 дни и така получавате приблизителната дата на своята овулация.\nВажно е да знаете, че свободената яйцеклетка е жизнена около 24 часа, за това най-подходящите дни за зачеване са непосредствено преди овулацията и на самия ден, който изчислихте.\nСъществува т. нар. “фертилен прозорец” - термин, които обхваща приблизително 9 дни, в които може да се постигне бременност - 5 дни преди прогнозния ден на овулацията, денят на овулация и 3 дни след прогнозния ден на овулация.\nДата на овулация


Резервирайте Chalet Bettaix CLI01 в Les Menuires чрез ski-france.com\nChalet Bettaix CLI01 - Жилищно помещение\nChalet Bettaix CLI01 - Столово помещение\nChalet Bettaix CLI01 - Кухня\nChalet Bettaix CLI01 - Спалня\nChalet Bettaix CLI01 - Баня\nТази удобна, двуетажна вила със собствена сауна и открита камина е построена в типичен за региона савойски стил с много дърво и естествен камък. На приземния етаж има една просторна всекидневна и трапезария, 1 спалня, 1 баня, 1 отделна тоалетна, кухня и тераса; на 1-вия етаж се намират 3 спални, 3 бани, 1 отделна тоалетна и 1 балкон. Хижата се характеризира с уникалното си разположение на ~1700м надморска височина, в покрайнините на спокойния Les Menuires-Bettaix, като позволява "каране на ски от и до входната врата" в най-голямата ски зона на света 3 Vallées. Центърът на Les Menuires е удобно достижим със ски или с кола за около 5-10 минути. Тук туристите откриват разнообразни оферти за отдих като покрити търговски пасажи, ресторанти, барове, супермаркет, интернет кафе, дискотека, ледена пързалка и детски грижи. Един апре-ски бар се намира на ~150м разстояние. До пътеката на Bellevilletal, предназначена за крос-кънтри скиорите, има само ~100м.\nГенерално описание на жилището Chalet Bettaix CLI01\nПодробно описание Chalet Bettaix CLI01\n8 персони (~115 m²)\nсауна с кът за отдих (взаимно ползване със съседна вила)\nЦени & Резервация Chalet Bettaix CLI01\nДетайлирана информация: Chalet Bettaix CLI01\nдепозит "Жилищна гаранция" 150 € се депозира на място


Братът на убития военен се хвана за главата след черната вест и отрони... (СНИМКИ) | Блиц\nБратът на убития военен се хвана за главата след черната вест и отрони... (СНИМКИ)\n18 Февр. 2019, 16:24\n"O, Боже! О, Боже", с тези думи реагира при вестта за четворното убийство братът на загиналия военен. На въпрос дали е близък на семейството мъжът просто изрича "Аз съм брат му" и сяда, защото краката не го държат, предава Нова телевизия.\nБЛИЦ припомня, че 25-годишен брутално закла с брадва баща си, майка си, брат си и баба си в дома им в столичния квартал Нови Искър. Той се е опитал да скрие труповете им от военните, дошли да търсят баща му, който работел при тях, но без успех.\nПо думи на компетентните органи убиецът Георги Ранов е имал психични проблеми и от 2015 година посещава психолог.\nОбразувано е досъдебно производство под ръководството на Софийска градска прокуратура за извършено четворно убийство в Нови Искър. Данните са съвсем първоначални. Вероятно ще има много въпроси, такива има и за нас. Към настоящия момент данните сочат за извършител на деянието един от синовете - убити са бащата, майката, брата и бабата на лицето, което ние смятаме за извършител. Не можем да твърдим кога точно е извършено това убийство. Нямаме готови експертизи, от които да видим как точно е настъпила смъртта на жертвите от Нови Искър. Това заяви преди минути градският прокурор на София Емилия Русинова във връзка с поредното зверство, разтърсило България.\nУбийството е извършено по брутален начин с брадва, която е открита на мястото на престъплението.\nМинистерството на отбраната с официална позиция за четворния убиец от Нови Искър!\nОт МВР хвърлиха светлина около кървавия инцидент в Нови Искър


Протестът не е аргументиран и няма да подам оставка, обяви директорът на "Пирогов" - България - Дневник\n09:14, 13 дек 17 , 4676\nАко протестите бяха истински и аргументирани, бих подал оставка, но не е такъв случаят, каза днес пред Би Ти Ви директорът на "Пирогов" проф. Асен Балтов. Според него зад протестите стоят хора, които не работят в болницата.\nБалтов смята, че протестът напрактика е приключил, като на последното събиране пред болницата е имало едва 15 души. Директорът на "Пирогов" обяви, че в болницата върви реформа, тъй като не може при съвременните реалности да се работи с раздутия щат, който е в момента.\nБалтов посочи, че вече има и резултати, като през ноември "Пирогов" рекорден оборот като дейности, платени от Здравната каса. Директорът на болницата не се съгласи с обвиненията, че администрацията е твърде много, като посочи, че при 2150 работещи, само 120 души са от нея.\nБалтов не прие и обвиненията за масови уволнения, като посочи, че за девет месеца има около 100 души, които са били за пенсиониране. Съкратени били и 300 кухи щатни бройки.\nСред медицинският персонал имало не повече от 15 освободени, също основно пенсионери, като петима са напуснали сами. Асен Балтов посочи, че към момента задълженията на "Пирогов" са 21.5 млн. лева. Имало обаче договорености с фирмите за разсроченото им плащане, като всеки месец се плащат определени суми.\nНабелязаните мерки от здравния министър не са харесали на някого, смята директорът на "Пирогов"\nРейтинг: 434 09:23, 13 дек 17 Неутрално\nЕстествено! Така са комунистите - гьонсурат братче\nРейтинг: 1229 09:33, 13 дек 17 Неутрално\nДоктора кво утрепа на сафарито ???\nРейтинг: 2962 09:34, 13 дек 17 Неутрално\nСпоред него зад протестите стоят хора, които не работят в болницата."\nами те и протестиращите срещу правителство не работят в министерски съвет . примерно\nРейтинг: 1074 09:45, 13 дек 17 Любопитно\nПри този " рекорден оборот като дейности, платени от Здравната каса" защо има дълг?\nЗащо всички държавни и общински болници имат дългове?\nРейтинг: 1341 09:53, 13 дек 17 Неутрално\n"Протестът не е аргументира"\nИ да - за да стане директор, този е подписал договор с НЗОК за 2 000 000 дефицит...\nЗащото общините ги работят финансово.\nРейтинг: 918 11:01, 13 дек 17 Весело\n"Протестът не е аргументира "\nХераклитовото Πάντα χωρεῖ καὶ οὐδὲν μένει не важи за грамотността на списувателите в сия газета............. тя е физическа константа като скоростта на светлината...\nРейтинг: 274 11:53, 13 дек 17 Неутрално\nЩом поне 50% от работещите НЕ подкрепят протеста значи нещата стоят, да кажем по по различен начин от този, който ни представят протестиращите.\nРейтинг: 7416 15:35, 13 дек 17 Неутрално\n"при 2150 работещи, само 120 души са от нея."\nЕ как да не е много. Какво прави тази администрация.\nРейтинг: 5364 16:25, 13 дек 17 Неутрално\nБоже, кой директор дава оставка, да не е луд.


Персонализацията - тенденция, изискване и приоритет в съвременния маркетинг | твоят Бизнес - списание за предприемчивите българи\nПредставям ви Петя. Тя е много щастлива. Вчера, след дълго ровене в Интернет и разглеждане на десетки страници, най-накрая си избра и поръча страхотни червени обувки – точно такива, каквито търсеше от седмици насам. Сега ги чакаше с нетърпение и предвкусваше удоволствието от това да ги обуе и да се появи на максимален брой публични места с тях.\nПритесняваше я само едно нещо, че още не си беше на мерила подходяща чанта за тях и някак си не вървеше да се разхожда с новите обувки и старата чанта.\nИ тази вечер, докато скролираше през своя Facebook feed, тя попадна на истинска находка. Прекрасна кожена чанта. Червена. От същата кожа, като обувките й. И, какво съвпадение – имаше точно нейния номер. Проблемът беше, че в наличност беше останала само една бройка. И, освен това, бяха намалени с 30% но само за следващите 24 часа.\nАдреналинът на Петя се покачи. Сърцето й заби лудо, а кожата й настръхна. Трябваше да има тази чанта! Тя светкавично кликна на снимката и за по-малко от секунда локализира бутона „Добави в количката“. След това, постави рекорд за бързо приключване на поръчка, като дори плати с кредитната си карта, за да е сигурна, че е направила всичко необходимо да има точно тази чанта.\nТази нощ, Петя заспа с блажена усмивка на уста. А дори не подозираше какво щастие я чака утре – портмоне и комплект бижута, които идеално пасваха на вече закупените обувки и чанта. И, по една случайност, точно утре бяха на промоция. За 24 часа.\nПерсоналното отношение – очакване и изискване на съвременния клиент\nКакто и да го мислим, в съвременния свят, масовото е евтино и не се цени, а специалното отношение, благата с ограничен достъп, „ръчната изработка“ и услугите и продукти, реализирани около нуждите, желанията и предпочитанията на конкретния клиент, се възприемат като нещо, което доставя повече удоволствие, предразполага повече и се желае повече от хората.\nНяма как да се сравни наличието на персонален консиерж с опцията да пазаруваш в Лидл. Всеки би предпочел да се вози с лимузина и собствен шофьор, вместо да води война за свободни места в градския транспорт. Ушитият специално за нас костюм винаги изглежда по-добре и се усеща по-добре.\nВ предишните векове и години, персоналното отношение е било привилегия или на аристократите, или на богатите. В съвременния свят на разглезени (може би – в добрия смисъл) клиенти, такъв тип отношение се очаква и се възприема като нещо нормално. Също така, персонализираните продукти и услуги, изградени около нуждите и изискванията на дадения клиент, винаги се възприемат по-добре и носят по-голямо благоразположение към марката (компанията), която ги предлага.\nТенденцията за очакване и реализиране на персонализация при обслужването, формирането на продукти и комуникацията с клиентите е налице, както в „офлайн“ областта, така и онлайн. Нещо повече – оказва се, че персонализираната комуникация или „конфигуриране“ на продукти и услуги онлайн, води до повече продажби, повече лоялни клиенти и по-големи обороти.\nПерсонализацията – автоматизираното персонално отношение?\nВ „реалния свят“, персоналното отношение е скъпо удоволствие и е - практически – лукс. За да се реализира то, е необходимо обучен персонал да осъществи личен и специален контакт с клиента (когато става въпрос за обслужване) или да се изработват единични и уникални бройки на продукти. И в двата случая разходите като време, инвестиции, материали, са далеч над тези при „масовото“ производство и услуги. Това определя и високата цена на един такъв подход и неговото възприемане като луксозен и „само за отбрани“.\nНе е такова, обаче, положението във „виртуалния свят“. Тук е светът на алгоритмите, автоматизираните процеси, софтуерните приложения, изобилието от данни и персоналните асистенти с изкуствен интелект. Тук няма „реални“ хора и „материални“ продукти. Всичко е електрони, а те са почти безплатни.\nПри тези условия, персонализацията се превръща в нещо, което може лесно и евтино да бъде автоматизирано. И по този начин, тя се превръща в стандарт, а не в изключение. Получава се едно „автоматизирано персонално отношение“. И, поради това, че е автоматизирано, то вече няма тази стойност, която съществува в реалния свят. Има обаче нещо ново – персонализацията, от признак на лукс, се превръща в инструмент на ефективната комуникация с различни аудитории и реализирането на по-ефективен търговски процес.\nТоест, персоналното отношение вече не е нещо, което ласкае хората, а нещо, което им влияе – най-вече на начина по който се чувстват и на процеса на вземане на решение.\nИзмама или нормална удобство за клиента?\nДа си припомним сега случая със Петя. За да се почувства тя толкова прекрасно, да реализира две покупки на висока цена и да спи с усмивка на уста, са се случили множество неща, като никое от тях не е нещо „случайно“ или „щастливо събитие“.\nКогато Петя е посетила за първи път онлайн магазинът за обувки, където е търсила желаният от нея модел, този магазин, автоматично е записал на компютъра й малко парченце код (миниатюрен файл), наречено „бисквитка“ (cookie), което позволява да се проследи какви страници (продукти) посещава Петя и какво прави на тези страници (разглежда, пазарува, напуска сайта и т.н.).\nСлед няколко часа, онлайн магазинът „вече знае“, че тя е разгледала 12 модела червени обувки с висок ток, като през 34% от времето е гледала един и същи модел, добавила го е в пазарската си количка и после внезапно е излязла от сайта.\nМагазинът „не знае“, че в този момент е влязъл шефът на Петя и тя бързо е затворила прозореца на браузъра, за да не я усетят, че си пазарува през работно време. Магазинът не знае за тази ситуация, но той знае нещо много по-важно: „Петя се интересува от този модел, иска да го купи, готова е да го купи, но внезапно нещо й е попречило да го направи.“\nДостатъчно опитният маркетингов екип на този онлайн магазин стартира рекламна кампания, която презентира точно този модел червени обувки и то точно на Петя (благодарение на издайническата „бисквитка“). А в реалния свят, Петя отново отваря браузъра си, разглежда своя Facebook feed и изведнъж („Каква случайност!“) вижда реклама на точно този модел обувки, който се е опитала да купи.\nЗа да я активират и стимулират (тъй като вече веднъж се е отказала), маркетинг експертите са предложили продукта и със специална отстъпка, само на Петя. И за да е още по-сигурно, че тя ще „се хване“, са добавили и че тази отстъпка важи само 24 часа, т.е. „Не се разтакавай момиче, а действай“. Посочили са, че има само един оставащ чифт от нейния размер, което направо й крещи: „Действай сега! Купувай! Ще изчезнат обувките на твоите мечти!“\nИ Петя, какво да прави, купува. Тя почти няма избор, защото се включва нейното подсъзнание, емоциите вземат връх и тя вече изважда кредитната карта от портмонето си.\nТази фина „модулация“ на емоциите на Петя, това тънко влияние, използващо няколко психологически инструмента наведнъж, това измама ли е? Подвеждане ли е? Петя манипулирана ли е или й е предоставено точно това, което търси и й е оказана помощ в пазаруването. Спестихме ли й време и усилия или я измамихме?\nВъпросът, разбира се, е риторичен, тъй като е твърде многопластов. Тук има, както правни, така и морални, психологически и маркетингови аспекти. Не съм аз този, който ще отсъди, но едно е сигурно – такъв тип персонализирано отношение и комуникация (а това един от най-простите варианти) все повече набира скорост, появяват се все повече и по-достъпни софтуерни инструменти за неговата реализация и – в близко бъдеще – това може би ще е единственият работещ търговски подход. Особено при наличието на екстремно презадоволени и затрупани с изобилие от възможности клиенти.


10-те най-разпространени езици в света — Езикова школа в София\nЕзикова школа Омега » Блог » 10-те най-разпространени езици в света\nВ нашия свят съществуват хиляди различни езици. Много е трудно да се определи точната им бройка, защото, както знаем, езикът е динамична и жива материя. Някой езици вече са изчезнали или са на път, но други се раждат при сблъсъка на различни етноси, култури и необходимости. Към този момент, в името на статистиката, изследователите приемат, че на планетата съществуват около 6000 различни езика. А знаете ли кои са най-популярните? Да, английският е в първите 10 но съвсем не е в началото на класацията.\nКак да изберем чужд език за обучение?\nДа, този избор може да е труден. Всъщност, помислете и над възможността да не се ограничавате само с един. Да владееш чужд език дава множество предимства във всяка област на живота, говори ли сме това не веднъж. Надяваме се следващата красация да ви помогне в избора кой чужд език да започнете да учите и може би да ви даде още един стимул, ако вече сте решили.\nНай-разпространените езици на планетата\nРоден е за една шеста от населението на света, а това е над един милиард души. Сам по себе си той може да се разглежда като отделен език или като езиково семейство, защото включва разновидности или диалекти на езика. Един от тях е така нареченият мандарин, който е и общоприетата форма на говоримия китайски. На него говорят около 850 милиона души, а това е повече отколкото всеки друг език в света.\nОфициален е в Китай, Тайван и един от четирите официални в Сингапур.\nРоден е за около 470 милиона души, но го говорят над 540 милиона по целия свят. Произхожда от Испания, която се намира в Европа, но испанските колонизатори го разпръсква по целия свят в епохата на великите си завоевания. Днес той е един от основните езици в цяла Южна Америка, в значителна част от Северна Америка, Европа, Азия и Африка.\nВижте курсовете по испански език онлайн от езикова школа “Омега”.\nФормира се от няколко диалекта, които се наричат общо днес – староанглийски език. Той е роден за над 309 милиона, но е втори за над един милиард души по целия свят. Разпространението му също покрива няколко континента и десетки държави в тях. А в много държави, макар да не е силно разпространен, все пак е втори официален език, например – Ботсвана, Фиджи, Микронезия, Гана, Гамбия, Индия, Камерун, Кирибати, Кения, Лесото, Либерия, Мавриций, Мадагаскар, Малта, Маршаловите острови, Намибия, Нигерия, Пакистан, Нова Гвинея, Филипини, Палау, Пуерто Рико, Руанда, Есватини, Света Лусия, Сейшелските острови, Соломоновите острови, Самоа, Сиера Леоне, Сингапур, Танзания, Уганда, Шри Ланка, Замбия и Зимбабве.\nРазгледайте онлайн курсовете по английски език.\nТой има две официални форми – хинди и урду. Първата е езикът на Индия, а втората в Пакистан. По последни данни хиндски говорят около 366 милиона души в света. Разбира се основна част от тях са съсредоточени именно в Азия, но индийските и пакестански общности на планетата стават все повече.\nНай-разпространеният славянски език в света, днес говорен от над 260 милиона души. Официален е в няколко държави и региони – Русия, Казахстан, Беларус, Киргизстан, Таджикистан и Приднестровие, Абхазия, Южна Осетия. Огромни руско говорящи общности има и в много европейски държави, в Северна Америка и Израел.\nВижте сега курсовете по руски език онлайн в нашия сайт.\nТой е вторият от романските езици с най-голямо разпространение след испанския. Говорят го над 240 милиона души. Точно както и испанският, португалският е един от основните езици в Южна Америка. Силното му разпространение там е пряка последица от времето на Великите географски открития и колонизирането на новооткритата земя. Той е официален в Португалия, Бразилия, Сао Томе и Принсипи – малка островна държава в Гвинейския залив на запад от бреговете на Централна Африка. Преобладаващ език е в Ангола, а разпространението му в Мозамбик непрекъснато нараства и вече е говорен от половината население на страната.\nГоворят го около 225 милиона души основно в Близкия Изток и Северна Африка. Книжовната му форма се нарича съвременен стандартен арабски език.Освен нея обаче съществуват и множество местни разговорни разновидности. Разпространен е в 57 страни.\nНаречен е на областта, от която произлиза. На територията й днес са разположени държавата Бангладеш и индийските щати Западен Бенгал, Типури и Асам. Говорят го над 200 милиона души, сред които и такива, които живеят в Европа, Америка или Саудитска Арабия. Бенгалският е древен език и дори да не е чак толкова познат за нас, броят на хората за които е роден е внушителен и заслужва място в класацията.\nСчита се, че в момента го говорят около 132 милиона души. те са концентрирани основно в Япония, но и в Корея, Тайван и части от континентален Китай и Филипините. Това се дължи на политическата ситуация преди Втората световна война, когато източната държава е контролирала тези територии. А най-големите японски емигрантски общности са в САЩ и Бразилия. Все повече хора считат, че един от най-старите езици на планетата ще има все по-засилващо се значение в бъдещето на света.\nВъпреки че, в сравнение с горните езици, цифра на говорещите немски е по-малка – около 95 милиона, това съвсем не омаловажава значението му. Той е официален в Германия, Австрия, Швейцария, Люксембург, Лихтенщайн. Говорят го и в Южен Тирол в Италия, Източните кантони на Белгия и южна Дания, части от Румъния, в Елзас и североизточната част от Горна Лотарингия във Франция. Значителни общности от немскоговорящи има и в няколко бивши колониални владения на Германия, най-вече в Намибия. Неговата важност обаче се определя не толкова от разпространението му, а от настоящата политическа и икономическа ситуация в света. А това всъщност е езикът на една от водещите сили в Европейската общност – Германия, както и на още няколко държави в пределите на самият Европейски съюз.Разгледайте и онлайн курсовете по немски език, предлагани от езикова школа “Омега”.\nЕзиците на бъдещето\nЕ, нямаме кристална топка или ясновидски способности, но не е трудно да направим няколко прогнози. От гледна точка на сегашната ситуация и дългогодишния ни опит в преподаването на чужди езици. Ето няколко препоръки от Езикова школа “Омега”, кои са езиците на които да заложите в бъдеще:\nАнглийски – въпреки, че не е най-разпространеният, той все още е нещо като международен език. Вероятно заради сравнително лесната си граматика, той се е наложил като “общ” език и е почти невъзможно в съвремения цивилизован свят да срещнете човек, който не знае поне малко английски. За това помага и холивудската филмова индустрия, а реплики от култови филми са част от речника дори на хора без академични познания по езика.\nРуски – все още далеч след английския, но ситуацията може бързо да се промени. В световен мащаб, двете основни икономически, а и от части идеологически противопоставени страни са САЩ и Русия. И ако до преди около 30 години, Русия, тогавашна СССР и целия източен блок бяха повече или по-малко затворени и изолирани от света, то днес, ситуацията е различна. Вероятно тъкмо в тази славянска страна има най-много олигарси на глава от населението. Богатите руснаци отдавна имат свои диаспори навсякъде по света, особено в големите финансови центрове. Отворена за световната икономика Русия се превръща във все по-мощен фактор и това води след себе си естествен интерес и към езика. Професионалните ни наблюдения сочат, че все повече наши клиенти имат нужда да учат руски заради своята работа. Много съобразителни родители записват децата си на курсове по руски, осъзнавайки перспективите. Руският е труден език, особено за хората чийто роден език от групата на романските или латинските езици. Ние обаче, заради общите славянски корени, имаме предимството да пишем на кирилица и да разбираме дори без предварителна подготовка част от думите и конструкциите в руския. Затова си струва да помислите за подобна алтернатива.\nИспански – очевидно е. Разпространението му обхваща огромна територия – няколко континента и над 20 различни държави. Това ще ви даде огромното предимство да може да се разбирате без проблем с огромна част от земното население. А и не е толкова труден като китайския, например. Затова си струва да го включите в плановете си за чуждоезиково обучение тази година.\nКой е езикът на който ще заложите във вашето бъдеще ще решите вие. Надяваме се, че нашата класация без претенции за изчерпателност, ще ви е от полза, за да решите. И сме сигурни, че Езикова школа “Омега” може да помогнем в осъществяването на вашите езикови цели. Помислете, решете и ни се обадете!\nPrevПредишнаКак да се подготвим за изпити за международни сертификати по чужди езици\nСледващаКултурното наследство на немския езикСледваща


Верижна задлъжнялост трови бизнеса в криза - Последни - www.pariteni.bg\nВерижна задлъжнялост трови бизнеса в криза\n19 април 2010 12:00\nС 40 000 повече дела са образували частните съдебни изпълнители през миналата година в сравнение с 2008-ма докато събраните суми по необслужвани задължения са доста по-малко. Това стана ясно в края на седмицата от данните на тяхната асоциация. Сред основните причини за тези резултати са кризата и нарастващата невъзможност на хората и фирмите да обслужват кредитите си. Оказва се, че през изминалата година двойно повече жилища са продадени от частните съдебни изпълнители. Масови са проблемите с поръчителите на кредити.\nОще преди да започне кризата бизнесът непрекъснато говореше за пролема, наречен междуфирмена задлъжнялост, топлофикациите се оплакваха от огромните дългове на техни клиенти, а сега пък държава се явява основен длъжник на изпълнители на нейни поръчки. Могат ли тези случаи да намерят решение чрез частните съдебни изпълнители – за това разговаряме с Величко Апостолов. Той е магистър по право от Пловдивския университет „Паисий Хилендарски”. От октомври 2006 г. работи в областта на съдебното изпълнение и е един от първите частни съдебни изпълнители в България.\nИнтервю Величко Апостолов – частен съдебен изпълнител\nЖурналист – Татяна Димитрова\nДа започнем оттам - какво трябва да е налице, за да се обърне собственикът на една фирма, която има натрупани вземания от друга или други, към частен съдебен изпълнител?\nФирмата трябва да се е снабдила с обезпечителна заповед или с изпълнителен лист. Те се издават от съответния компетентен съд и в правото се наричат изпълнителен титул. С този изпълнителен титул се поставя началото на изпълнителното производство. Първото е акт на съда, с който се допуска обезпечение в полза на кредитора, като се налагат запор или възбрана върху имущество на длъжника, обезпечаващо вземането. Това производство обезпечава този, който има да получава определена сума пари или дължимо поведение, че длъжникът междувременно няма да се разпореди с имуществото си и да увреди по този начин кредитора. Второто - изпълнителният лист е титулът, въз основа на който съдебният изпълнител не само обезпечава вземането на кредитора, но може да осребрява имущество на длъжника, ако от негова страна липсва доброволно изпълнение. Правомощията на съдебния изпълнител по изпълнителния лист са по-широко обхватни, тъй като тогава сме в същинското изпълнително производство. Но всеки кредитор трябва да знае, че изпълнителният лист по-трудно се реализира, ако преди това или едновременно с това вземането по него не е било обезпечено. Изпълнителното производство е многообразно, то не се изчерпва само със събиране на пари. Другата група са непаричните вземания, каквито са предаване на вещи, въвод във владение, предаване на дете, възлагане на акции, извършване на заместими и незаместими действия от съдебния изпълнител за сметка на длъжника.\nСнабдяването да го кажем така, по-просто, с изпълнителен лист свързано ли е с доста по-обтекаеми процедури, които биха били пречка пред фирмите да тръгнат по този път, вместо да се опитат сами да си съберат вземанията?\nСнабдяването с изпълнителен лист е на две основания – съдебно и извънсъдебно. Когато е съдебно основанието за издаване на изпълнителен лист, то е въз основа на влязло вече в сила съдебно решение, по силата на което една фирма е осъдена с определена сума или поведение спрямо друга фирма. Извънсъдебните изпълнителни основания са специален способ в Гражданско-процесуалния кодекс, който дава възможност без да се минава през същинско исково производство, само с изискуемите по закон документи, с техните реквизити да се снабдява кредиторът с изпълнителен лист и да образува изпълнително дело. Това са два различни способа на съдебно и извънсъдебно изпълнително основание. Не смятам, особено след влизане в сила на новия ГПК от 1 март 2008 г., че е трудно, невъзможно и както използвахте вие израза обтекаем варианта да се снабдява кредиторът с изпълнителен лист и да го заменя с реализирането на своето вземане с други способи. Напротив, процедурата е олекотена, опростена, стига да са налице изискуемите по закон реквизити, няма съд в страната, който при представяне на такива да не издава изпълнителен лист и то в 7-дневен срок. Сроковете, в които се издават изпълнителните листове, са много кратки.\nСлед като казвате, че процедурата е облекчена в този смисъл, може ли да се каже поне по ваше впечатление, че има увеличение на броя на издадените по този ред изпълнителни листове?\nОпределено има ръст на издаване на изпълнителни листове на извънсъдебни основания. Защото при съдебните изпълнителни основания преди това те са били предпоставени в един дълъг исков процес. И нормално е след две-три години водено исково производство, минало през три инстанции да има постановено строително решение, въз основа на което кредиторът да се е снабдил с изпълнителен титул, с изпълнителен лист.\nИ като дойде при вас човекът с такъв изпълнителен лист оттук-нататък колко време ви отнема, макар и това да е доста индивидуално, за да удовлетворите исканията на съответния собственик на фирма или пък друго лице?\nВ интерес на истината трудно е да се ангажираме със срокове, в които се събират вземанията по отделните групи. Това е трудно да се определи и усредни като статистика. Макар да говорим за събиране на вземания и на парични и непарични задължения от длъжника, всяко изпълнително дело е напълно самостоятелен и независим казус. Мога да дам само някои примери. Ако реализираме обезпечителна заповед, страните могат да постигнат съдебно или извънсъдебно уреждане на спора от една седмица до 4-5 месеца максимално. Ако вземането е обезпечено с ипотека или залог и се изпълнява върху ипотекираната или запорирана вещ и има купувач за тази вещ, принудителното реализиране на вземането е от порядъка на 3 месеца, тъй като само един месец тече продажбата на тази ипотекирана или заложена вещ. При всички необезпечени вземания събирането зависи от имущественото състояние на длъжника и от способа за изпълнение, защото от запор на банкова сметка, когато в нея има наличности, вземането се реализира от 7 до 10 дни. При всички случаи обаче не трябва да се пренебрегва, че принудителното изпълнение започва след липсата на доброволно, за което на длъжника се дава 14-дневен срок. Не са малко делата, които се изпълняват именно в този срок за доброволно изпълнение. В случай, че вземането бъде отсрочено или разсрочено, то и събирането по него ще се удължи с този срок. Принципно обаче, ако едно вземане не се събере или поне напълно не се обезпечи в рамките на 6 до 8 месеца и не се приключи делото в рамките на календарната година, в която е образувано, то вече е трудно за събиране, но пък не е невъзможно да бъде събрано.\nВие самите в практиката си допускате ли някакво разсрочване, т.е. обръщате се към фирмата Х-длъжник и те ви казват, че ще могат да се справят с това плащане, но им трябват да речем 2 месеца или процедурите ви са доста по-строги, така да го кажем?\nРазбира се, че се допуска разсрочване. Аз самият също го правя, защото то е в интерес и на двете страни понякога, колкото и на пръв поглед да звучи нереално това. След изтичане на срока за доброволно изпълнение, който по ГПК е 14-дневен, а по Данъчно–осигурителния процесуален кодекс е 7-дневен, разсрочване се допуска ex lege или когато са изпълнени изискванията на закона и съдебният изпълнител, констатирайки това, приема начина на разсрочване, установен в закона. Това е единият вариант. Другият вариант е, когато разсрочването е станало със съгласието на взискателя. Тогава отношенията се уреждат между двете страни. Имаме и разсрочване с разпореждане на съдебен изпълнител, когато той вече е наясно с имущественото състояние на длъжника, с наложените обезпечителни мерки, с възможността за заплащане на задължението и други обективни преценки, които се правят с оглед вероятността вземането да бъде събрано и в какъв срок това да се случи. Всъщност, това е и ролята на съдебния изпълнител – да приведе в изпълнение решението с вменените му функции и правомощия, като при реализирането му не е страна, а посредник, медиатор между страните, прилагайки закона и движейки се само в неговите рамки.\nТатяна Димитрова: Какво се случва с днешна дата във време, в което всяка фирма със сигурност дължи на няколко други фирми, получава се една взаимна верижна задлъжнялост и примерно при вас идва собственикът на фирмата Х, който иска да си получи парите от фирмата У, но тя дължи и на други и се получава доста объркана ситуация. В какъв ред се решават тези проблеми?\nВеличко Апостолов: Наскоро четох, че проведени изследвания за междуфирмената задлъжнялост в България сочат, че тя е в границите от 100 и 160 млрд. лева. Междуфирмената задлъжнялост – тази, за която вие говорите, носи много рискове за икономиката, за стабилността и изобщо за перспективите пред бизнеса не само у нас. И в европейски мащаб е така. Според мен междуфирмената задлъжнялост е не само вследствие на икономическата криза сега, такава е имало и то в големи размери и преди 3-4 години. Само че сега е времето, в което тя се оказва, че е важен фактор в икономиката ни, когато фирми с финансови затруднения, с намалени обеми, с намалени обороти, се обръщат към длъжниците си с искане забавеното и непотърсено досега задължение да бъде изпълнено. Много от фирмите с положителен баланс, но с намалени обеми вследствие на икономическата криза разчитат на добри финансови резултати именно след успешното събиране на забавени във времето плащания. На такива фирми трябва да се помага, защото това е реално извършена търговска дейност, за която често са платени разноски и данъци, като ДДС, а правото не допуска неоснователно някой да търпи загуби. Това е първият вид проста междуфирмена задлъжнялост, където изпълнението на задължението е ограничено до две страни, до две лица – кредитора и длъжника, който досега е бил кредитиран със стока, пари, доверие или друго. Другата и с по-сложен фактически състав е верижната междуфирмена задлъжнялост. При нея една фирма, за да изпълни свое задължение към друга, трябва да получи плащане от трета. Третата, за да плати трябва да получи от четвърта и т.н. Съдебният изпълнител като започне да „развързва” тази верижна задлъжнялост със съдебното изпълнение спрямо трето задължено лице може да стигне до 1 млн. лева, търсейки първоначално вземане от 100 хил. лева. Верижната междуфирмена задлъжнялост е голяма опасност за икономиката и крие най-много рискове пред развитието, оцеляването и перспективите на фирмите, които са вътре във веригата. Моят опит сочи, че все по-често фирми, които са с малки задължения, не могат да ги платят вследствие на тази верижна задлъжнялост от други 5-6 фирми преди или след тях. Затова и моята препоръка към всеки, който има вземане, е да го потърси, когато то е станало изискуемо – първо с обезпечително производство, а впоследствие с изпълнително производство. Не съветвам никого да чака да се случи чудо и да потръгне бизнесът на длъжника, за да изпълни задължението си. Считам, че междуфирмената задлъжнялост е резултат и следствие именно на дългото изчакване и необезпечено доверие. Между двете има причинно-следствена връзка, което е признак на по-ниска правна и бизнес култура.\nВ момента е силно актуален въпросът за задълженията на бюджета към фирми, които са извършили определена дейност, но бюджетът не може да им плати. Знаете за този казус. Законодателството допуска ли бизнесът, на който длъжник е бюджетът, да си поиска парите, обръщайки се към вас, частните съдебни изпълнители?\nЗаконодателството не допуска предприемане на принудително изпълнение срещу държавата, срещу държавни учреждения на бюджетна издръжка, за средства, постъпващи от бюджета, както и срещу общини. Текстът точно така е разписан в ГПК. Последната поправка в него в този смисъл е от 16 февруари и влезе в сила на 20 февруари 2010 г. Тук обаче трябва да направим разлика, че търговските дружества с държавно и/или общинско участие, независимо от процента на участие на държавата или общините в него или в тях, не са бюджетни предприятия по смисъла на закона и срещу тях може да се предприема принудително изпълнение по всички правила на ГПК и ДОПК. Като пример ще посоча, че такива са всички лечебни заведения за доболнична и болнична помощ, преобразувани през 2 000 година от държавни и общински предприятия и структури в търговски дружества по смисъла на Закона за лечебните заведения и Търговския закон, чиито капитал е 100% собственост на държавата, респективно на общините.\nТ.е. срещу тях може да се действа по тази процедура, за която говорим.\nДа. Това е важно уточнение, защото много често ми се налага да давам пояснения в тази посока, че държавна структура, бюджетно субсидирана структура или община, използваща за реализирането на определени проекти бюджетни средства, е различно от участието на държавата или на общините в търговски дружества. Това за държавата или общината е дивидент.\nОт няколко дни отново си говорим специално за Топлофикация – София, понеже там казусът е най-голям. Знаете, ту беше общинско предимно дружество, ту държавно. В момента общината пак си го иска, но така или иначе, там са натрупани огромни дългове, не че е единствената Топлофикация с много дългове, но може би има най-много. Има ли проблем Топлофикация да си събира вземанията от длъжниците, ползвайки вашите услуги?\nТоплофикационните дружества в страната са районирани и Топлофикация–София няма общо като собственост с Топлофикация–Пловдив или Бургас. По тази причина Топлофикация–София е дружество, за което не бих могъл да взема отношение. Но Топлофикация–Пловдив, в града, където е установена практиката ми, от няколко години това дружество е собственост на голям австрийски инвеститор в България. С встъпването на новия собственик в правата си всички образувани изпълнителни дела, както и новообразуваните след това са заведени при частни съдебни изпълнители. Аз съм един от тези, които работят с Топлофикация–Пловдив, като дружеството има най-много образувани при мен дела. От тяхната статистика знам, че много успешно се събират всички техни вземания от всички колеги частни съдебни изпълнители, като първото място заема моята практика, с най-голям и за най-кратък срок събираемост на възложени вземания. Моят извод в случая е, че частната структура е по-добрият и не оплакващ се собственик на експлоатационните дружества, каквито са топлофикациите. Но докато това се случи и с Топлофикация – София няма никаква пречка дружеството да възлага вземанията си на частни съдебни изпълнители. Това са т.нар. изпълнителни дела, които се образуват въз основа на извънсъдебни изпълнителни основания, където за топлофикационните дружества, независимо дали са с публично или частно участие, в Закона за енергийната ефективност е предвидена възможност да се снабдяват с изпълнителни листове по извлечения от сметки без да се налага да водят исково производство.\nМожем ли да кажем какъв тип казуси от вашата практика са най-бързо и най-успешно изпълними като изпълнение на вземанията независимо дали са пари или някакво имущество или нещо такова и кои са най-трудни за изпълнение, какъв тип?\nНай-лесно и бързо изпълними са паричните задължения срещу длъжници, които имат имущество. Най-трудни и бавни са изпълненията, при които длъжникът няма имущество или пък е в ситуация на междуфирмена задлъжнялост. Винаги имаме изпълнение, когато предаваме във владение имот, тъй като имотът няма как да изчезне, присъдено е неговото предаване във владение и ние трябва да го реализираме. Но ако говорим за събиране на парични вземания, те са най-бързо и лесно събираеми там, където има имущество или ако към момента на изпълнителния лист фирмата няма вече имущество, което да удовлетвори кредитора, той е бил достатъчно съобразителен да обезпечи това бъдещо свое вземане с обезпечителна заповед или изпълнителен лист, за които вече говорихме.\nКакво ни струва да си приберем вземанията чрез частен съдебен изпълнител? Как се формулират тези разходи?\nЗа всяко изпълнително действие на съдебния изпълнител се заплащат такси. Това са т.нар. прости такси, които са законово регламентирани. Те не зависят от обема на извършените действия и от размера на вземането. Примерно, таксата за налагане на запор върху банкова сметка по тарифата е 15 лв., с ДДС – 18 лв., тъй като всички колеги са регистрирани по ДДС. Тези такси следва да бъдат финансирани от взискателя при образуване на делото, тъй като съдебният изпълнител не може да извършва действия по закон, дори и да желае, ако те не бъдат внесени. Има и други – това са т.нар. пропорционални такси, които се формират от вече събраното вземане. И тук вече съдебният изпълнител е мотивиран да работи, да събере вземанията и да удовлетвори правото на взискателя. Трябва да се знае обаче, че всички такси са за сметка на длъжника - дори и тези, които първоначално са финансирани от взискателя се трупат към задълженията на длъжника и впоследствие взискателят си ги получава, както и получава таксите по издаване на изпълнителен лист, по адвокатски хонорари, лихвите от момента, в който вземането е станало изискуемо и т.н. Всичко е за сметка на длъжника, разписано е като разпоредба в закона.\nДобре, от целия наш разговор се чудя защо фирмите са допуснали да се натрупа тази огромна междуфирмена задлъжнялост, защото от години бизнесът и някои бизнес организации говорят за този проблем, вместо просто да се обръщат към вас. Изисква време и процедури, но като цяло е с добър резултат този процес?\nВече споменах, че според мен това е признак на по-ниска правна и бизнес култура и е резултат на прекалено дълго изчакване и необезпечено доверие между страните. В практиката си имам много случаи, при които на доверие са предоставяни огромни количества стоки за строителство, за инфраструктурни проекти, за лека и тежка промишленост с едно авансово плащане, с издадена, много често неполучена фактура или с получена, но без никакво задължение за срокове, в които да се изплати сумата. Икономическата криза за мен има много пряк оздравителен ефект както върху психологията на бизнеса, така и върху неговата култура. Сега става ясно кои бизнес структури са стабилни и прогностични в своите действия и кои фирми са създадени „ад-хок”, т.е., за да се спечели обществена поръчка.\nВие като се има предвид какво работите, чувствате ли се от време на време и търпите ли съответно негативи като онзи литературен герой, с който ние масово в съзнанието си свързваме задачата на частния съдебен изпълнител?\nТова да го нарека негативно отношение на хората към съдебния изпълнител идва именно от героя Андрешко на Елин Пелин и от героя на Тодор Колев във филма „Господин за един ден”. Ако не съществуваха тези герои в литературата и в киното, хората нямаше да ни сравняват с тях. Мисля обаче, че с времето - вече над 3 години работя като частен съдебен изпълнител, това мислене и тези нагласи се преодоляват. Все повече печелим доверието – както на взискателите, така и на длъжниците, защото при частните съдебни изпълнители процедурите са много бързи и двете страни знаят, че средствата, които са платили много бързо се изплащат чрез нас. Единственото, което обременява и не харесва на длъжниците, това е, че им се посяга върху имуществото, а хората и българинът не е свикнал да плаща на момента, а когато той реши. Другото, което ги притеснява, е че се трупат лихви и начисляват такси. На всички спокойно обяснявам, че това е цената на тяхното забавяне и че нищо лошо не се е случило. Пари се печелят и се губят, важното е отношенията да бъдат уредени и да не остават за наследниците. Аз съм оптимист, вярвам, че нещата ще се подредят и икономическата криза работи в тази посока. След като физическите лица се дисциплинират с изпълнителните производства, с търсенето и събирането на вземания, ще се дисциплинират и юридическите лица, фирмите и всичко ще е наред.\nОпределено има ръст на издаване на изпълнителни листове на извънсъдебни основания. Защото при съдебните изпълнителни основания преди това те са били предпоставени в един дълъг исков процес. И нормално е след две-три години водено исково производство, минало през три инстанции да има постановено строително решение, въз основа на което кредиторът да се е снабдил с изпълнителен титул, с изпълнителен лист. И като дойде при вас човекът с такъв изпълнителен лист оттук-нататък колко време ви отнема, макар и това да е доста индивидуално, за да удовлетворите исканията на съответния собственик на фирма или пък друго лице?В интерес на истината трудно е да се ангажираме със срокове, в които се събират вземанията по отделните групи. Това е трудно да се определи и усредни като статистика. Макар да говорим за събиране на вземания и на парични и непарични задължения от длъжника, всяко изпълнително дело е напълно самостоятелен и независим казус. Мога да дам само някои примери. Ако реализираме обезпечителна заповед, страните могат да постигнат съдебно или извънсъдебно уреждане на спора от една седмица до 4-5 месеца максимално. Ако вземането е обезпечено с ипотека или залог и се изпълнява върху ипотекираната или запорирана вещ и има купувач за тази вещ, принудителното реализиране на вземането е от порядъка на 3 месеца, тъй като само един месец тече продажбата на тази ипотекирана или заложена вещ. При всички необезпечени вземания събирането зависи от имущественото състояние на длъжника и от способа за изпълнение, защото от запор на банкова сметка, когато в нея има наличности, вземането се реализира от 7 до 10 дни. При всички случаи обаче не трябва да се пренебрегва, че принудителното изпълнение започва след липсата на доброволно, за което на длъжника се дава 14-дневен срок. Не са малко делата, които се изпълняват именно в този срок за доброволно изпълнение. В случай, че вземането бъде отсрочено или разсрочено, то и събирането по него ще се удължи с този срок. Принципно обаче, ако едно вземане не се събере или поне напълно не се обезпечи в рамките на 6 до 8 месеца и не се приключи делото в рамките на календарната година, в която е образувано, то вече е трудно за събиране, но пък не е невъзможно да бъде събрано.\nКакво се случва с днешна дата във време, в което всяка фирма със сигурност дължи на няколко други фирми, получава се една взаимна верижна задлъжнялост и примерно при вас идва собственикът на фирмата Х, който иска да си получи парите от фирмата У, но тя дължи и на други и се получава доста объркана ситуация. В какъв ред се решават тези проблеми?\nНаскоро четох, че проведени изследвания за междуфирмената задлъжнялост в България сочат, че тя е в границите от 100 и 160 млрд. лева. Междуфирмената задлъжнялост – тази, за която вие говорите, носи много рискове за икономиката, за стабилността и изобщо за перспективите пред бизнеса не само у нас. И в европейски мащаб е така. Според мен междуфирмената задлъжнялост е не само вследствие на икономическата криза сега, такава е имало и то в големи размери и преди 3-4 години. Само че сега е времето, в което тя се оказва, че е важен фактор в икономиката ни, когато фирми с финансови затруднения, с намалени обеми, с намалени обороти, се обръщат към длъжниците си с искане забавеното и непотърсено досега задължение да бъде изпълнено. Много от фирмите с положителен баланс, но с намалени обеми вследствие на икономическата криза разчитат на добри финансови резултати именно след успешното събиране на забавени във времето плащания. На такива фирми трябва да се помага, защото това е реално извършена търговска дейност, за която често са платени разноски и данъци, като ДДС, а правото не допуска неоснователно някой да търпи загуби. Това е първият вид проста междуфирмена задлъжнялост, където изпълнението на задължението е ограничено до две страни, до две лица – кредитора и длъжника, който досега е бил кредитиран със стока, пари, доверие или друго. Другата и с по-сложен фактически състав е верижната междуфирмена задлъжнялост. При нея една фирма, за да изпълни свое задължение към друга, трябва да получи плащане от трета. Третата, за да плати трябва да получи от четвърта и т.н. Съдебният изпълнител като започне да „развързва” тази верижна задлъжнялост със съдебното изпълнение спрямо трето задължено лице може да стигне до 1 млн. лева, търсейки първоначално вземане от 100 хил. лева. Верижната междуфирмена задлъжнялост е голяма опасност за икономиката и крие най-много рискове пред развитието, оцеляването и перспективите на фирмите, които са вътре във веригата. Моят опит сочи, че все по-често фирми, които са с малки задължения, не могат да ги платят вследствие на тази верижна задлъжнялост от други 5-6 фирми преди или след тях. Затова и моята препоръка към всеки, който има вземане, е да го потърси, когато то е станало изискуемо – първо с обезпечително производство, а впоследствие с изпълнително производство. Не съветвам никого да чака да се случи чудо и да потръгне бизнесът на длъжника, за да изпълни задължението си. Считам, че междуфирмената задлъжнялост е резултат и следствие именно на дългото изчакване и необезпечено доверие. Между двете има причинно-следствена връзка, което е признак на по-ниска правна и бизнес култура.\nТоплофикационните дружества в страната са районирани и Топлофикация–София няма общо като собственост с Топлофикация–Пловдив или Бургас. По тази причина Топлофикация–София е дружество, за което не бих могъл да взема отношение. Но Топлофикация–Пловдив, в града, където е установена практиката ми, от няколко години това дружество е собственост на голям австрийски инвеститор в България. С встъпването на новия собственик в правата си всички образувани изпълнителни дела, както и новообразуваните след това са заведени при частни съдебни изпълнители. Аз съм един от тези, които работят с Топлофикация–Пловдив, като дружеството има най-много образувани при мен дела. От тяхната статистика знам, че много успешно се събират всички техни вземания от всички колеги частни съдебни изпълнители, като първото място заема моята практика, с най-голям и за най-кратък срок събираемост на възложени вземания. Моят извод в случая е, че частната структура е по-добрият и не оплакващ се собственик на експлоатационните дружества, каквито са топлофикациите. Но докато това се случи и с Топлофикация – София няма никаква пречка дружеството да възлага вземанията си на частни съдебни изпълнители. Това са т. нар. изпълнителни дела, които се образуват въз основа на извънсъдебни изпълнителни основания, където за топлофикационните дружества, независимо дали са с публично или частно участие, в Закона за енергийната ефективност е предвидена възможност да се снабдяват с изпълнителни листове по извлечения от сметки без да се налага да водят исково производство.


Офис на Изи Кредит в Севлиево, ул.Никола Генев 23, магазин 6 | Лесен бърз кредит\nЛесен бърз кредит > Офис на Изи Кредит в Севлиево, ул.Никола Генев 23, магазин 6\nОфис на Изи Кредит в Севлиево, ул.Никола Генев 23, магазин 6\nБърз заем до 2 000.00 лв. в офис на Изи Кредит в Севлиево, ул.Никола Генев 23, магазин 6\nОфис на Изи Кредит в Севлиево, ул.Никола Генев 23, магазин 6, където можете да кандидатствате или да изплащате бърз кредит в размер до 2 000.00 лв. Процедурата е лесна и изключително бърза. Ако пуснете заявление сутринта, парите може да са в джоба ви още същия ден. Изи Кредит подхождат индивидуално към всеки клиент. Поради тази причина е възможно да ви бъде отпуснат кредит дори и ако имате лоша кредитна история в Централния кредитен регистър и не сте с напълно прозрачни доходи. Единственото изискване е да бъдете точни с плащанията си.\nул.Никола Генев 23


Yoga INside: Януари 2019\nСкъпи йога приятели, заповядайте на йога практики\nна 9 Февруари - събота от 15:30 до 17:30 ч.\n17:00 – 17:30 Лекция: 4те закона на карма, които формират бъдещето ни.\nпреживеете на 9 февруари от 15:30 часа.\n4-те закона на карма\nОсъзнавайки причините, следствията и връзката между тях, знаейки как се развиват менталните отпечатъци (кармични семена) в нашата дълбока вътрешна памет, ние сме в състояние да се освободим от нежеланите събития и преживявания в живота си. Способни сме да се пречистим от натрупаната негативна карма.\nЧетенето на книги е терапевтично\nАко трябва да сме съвсем точни, библиотерапията се появява преди векове. В една от приказките на "1001 нощ" придворният лекар съветва своя господар, страдащ от тежък недъг и страхове, да чете книги и това го излекувало.\n"Съществуват два вида библиотерапия – обяснява украинският психолог Юрий Калашников. – Първият е когато на болния се препоръчва да прочете книга, героят в която му напомня него самия. На книжния образ също му се налага да се бори с несгоди и болести и в резултат, благодарение на силата на духа си и вярата си в оздравяването, болният се справя с тях. Като съпреживява на литературния герой, човек се зарежда с дух на победител, което му помага да мобилизира резервите си и да ги насочи за справяне с болестта си."\nВторият вид библиотерапия е когато болните сами пишат кратки разкази, в които описват своето чудотворно изцеление от тежката болест. С помощта на библиотерапията се лекуват дори деца, с тази разлика, че при тях методът се нарича "приказкотерапия". Главното е, смята психологът, книгите, които болните четат, да завършват с победа на доброто над злото и на здравето над болестите. Защото словото може както да излекува, така и да убие.\nПоказания: при фобии (страхове). Настоятелно се препоръчва на пациенти, които живеят в "калъф" и по строг график.\nПоказания: при хиперактивност у деца и хронично непослушание при подрастващи.\nОсобености: понижава тревожността, учи на безконфликтна техника при общуване.\nМарине Танашян, доктор на медицинските науки от Научния център по неврология на Русия казва: "Четенето на книги е своеобразна тренировка на мозъка. При постъпването на нова информация се създават нови невронни връзки между различните зони в мозъка, които отговарят за краткосрочната и дългосрочната памет. Не е маловажно, че при четенето се включва система, която ни зарежда с емоции и удоволствие. След прочитането на хубава книга нараства общата психична активност, което е особено важно при рехабилитацията на тежки пациенти, намиращи се в подтиснато състояние."\nОлга Карабанова, доктор на психологическите науки от факултета по психология на Московския държавен университет казва: "Най-полезната съставка на четенето е емоционалната преработка. Съпоставяйки своя жизнен опит с живота на другите хора, пациентът преживява своите трагични ситуации отново, оценявайки ги отстрани, и така формира адекватно отношение към тях".\nизточник от Интернет\nЗа консултации и записване: temsta@abv.bg\nв януари 22, 2019 Няма коментари:\nСподелям тази история, защото нашият духовен училел\nСв. Ниранджананада много често ни я разказва\nНа всеки, който завижда на това как живея и какво имам, пожелавам му да има същото, за да разбере своя живот.\nНа всеки, който ме мисли за слаба, пожелавам да изпита всичко, което нося в душата си и да опита всичко, от което аз съм опитала за кратките си години, за да разбере какво е сила.\nНа всеки, който ме мисли за смешна, давам маската си, за да разбере колко е трудно да я носиш в един свят на изкривени разбирания и хаос.\nНа всеки, който ме мрази, давам любовта си, за да разбере какво означава прошка и да усети силата на Божественото.\nНа всеки, който ме обича, давам обичта си, за да разбере какво означава подкрепа и приятелство.\nНа всеки, който ме е предал пожелавам да бъде предаден по същия начин, за да се научи какво е да вярваш в хората, когато те нараняват.\nНа всеки, който се мисли за по-добър, по-умен, по-мъдър и знаещ от мен, пожелавам да живее със своята мъдрост и да обере плодовете й.\nНа всеки, който ме е наранил, пожелавам да се нарани на същите думи, да преживее същите рани, за да разбере мъдростта на болката и безценния урок на осъзнаването.\nНа всеки, който някога си е казал "ще я смачкам" подарявам усмивката си и му давам правото да го направи, давам му го с радост.\nНа всеки, който ме обича искрено, давам себе си - цяла!\nот Интернет Квадратът на Питагор нумерологичният ключ на душата\nЗа консултации и записване: temsta@abv,bg\nв януари 14, 2019 Няма коментари:\nв януари 02, 2019 Няма коментари:\nБъди благодарен за всичко, което имаш и което нямаш, за всеки научен урок.\nБъди себе си, бъди смел и силен.\nБъди винаги тук и сега.\nБъди прегръдката, която стопля душите ни.\nБъди усмивката на лицата ни.\nБъди радостта от днешният ден.\nБъди цялата любов в сърцата ни.\nБъди добротата, милосърдието и състраданието, които докосват всички хора.\nБъди рога на изобилието, което се изсипва върху нас.\nБъди светлината, която осветява пътя ни.\nБъди топлината и надеждата, които крепят света.\nБъди вярата, че всичко се случва в подходящият момент.\nБъди лечителят, който е излекувал света.\nБъди цялата осъзнатост, която ни озарява.\nБъди красота и великолепието на природата.\nБъди мира и спокойствието на планетата.\nБъди огъня, въздуха, земята и водата без които не можем.\nБъди свободата на духа ни.\nБъди дъхът, който вдишваме.\nБъди слънцето, което огрява света.\nБъди щастието, за което мечтаем.\nБъди едно с всички и всичко, което съществува.\nБъди Създателят на живота.\nПо материали от Интернет❤\nИстинската ти същност\nЗа известно време във вашия свят винаги ще има хора, които няма да харесват това, което имаш да кажеш, и няма да ти позволяват да бъдеш себе си. И знаеш ли защо? Защото когато изявяваш напълно истинската си същност, ти непрекъснато напомняш на тези, които не го правят, че те не реализират напълно себе си, а те не обичат да им напомнят за това!\nВ същото време, това е най-голямата услуга, която всъщност можеш да им окажеш. Защото най-малко чрез своя пример ти им даваш възможност да видят чрез теб, че могат да изберат да бъдат в по-голяма степен себе си, макар и да не го правят.\nКато изневеряваш на себе си,\nти им отнемаш тази възможност. Ти само затвърдяваш техния избор да се страхуват да бъдат верни на себе си.\nИ така, в началото те могат да се съпротивляват, когато видят пример, защото изхождайки от отрицателно състояние, те виждат нещата само в отрицателна светлина. С други думи, те като че ли ти казват: „Ти ми натриваш носа по повод на това, което се страхувам да направя, и аз те мразя за това”.\nЗатова идеята е, че те тръгват от дадено отрицателно състояние и това е единственият начин, по който виждат нещата. А колкото до теб, колкото си по вярна на себе си, толкова по състрадателна и безусловно любвеобилна ще бъдеш и може би, може би евентуално, те ще се изморят да бъдат такива темерути и може да си кажат: „А бе, знам ли, ако това се получава при нея, може би ще се получи и при мен”.\nИ тогава ти си им предоставила възможност да направят различен избор, но ако се въздържаш, ти само подкрепяш същия страх у тях и все едно, че им казваш: „Вие сте си много добре така. И аз съм като вас”. Нещастието обича компания.\nЧрез Маргарита Сояновска


"Море и бряг" с Валери Великов, на 5 декември -\nпубликувано на 05.12.18 в 10:00 | обновено на 05.12.18 в 10:32\nВ Морските новини, освен всичко друго, ще ви кажем и че е записан нов cветовен pеĸоpд за най-голям шаpан, yловен c въдица. Рибата е хваната само преди няколко дни от холандеца Мишел Сxyнмакерс. Чyдовищният шаpан тежи точно 51,2 кг. Хванат е в езрото Евpо Аква в Унгаpия.\nШаранът на Рибната борса, която се намира в Колхозния пазар във Варна е на цени от 6,50 до 7,50 лева, видя репортер на Радио Варна. Продавачите обаче се оплакват, че няма повишен интерес към шарана и другите видове риба преди Никулденските празници. Подробностите са в репортажа, в който ще чуете продавачи и купувачи. Как протичат проверките на рибните борси и магазини, които правят от Агенцията за безопасност на храните и ИАРА, научаваме от инспектори, които работят в двете агенции.\nОчаквайте и пазителя на фара на Галата капитан Трифон Трифонов с разказ за легендите по Българското Черноморие, свързани със Свети Николай.\nИзвестният художник-маринист Христо Петров-Морския ще ни разкаже как празнува Никулден и какви са традициите, които спазва на този ден.


Седмицата | Вечерни новини: 28 януари - Капитал\n28 яну 2014, 19:44, 2699 прочитания\nКрачка към по-зелен град:\nНад 44 хил. т зелени и биоотпадъци от Столичната община годишно ще бъдат преработвани в компост от новите съоръженията на площадката "Хан Богров" край София. Във вторник съоръжението бе официално представено в присъствието на екоминистъра Искра Михайлова и кмета Йорданка Фандъкова. Освен компост в преработката ще се получава и биогаз, който ще се преобразува в електрическа и топлинна енергия. Проектът е на стойност 39 млн. лв. и се финансира по програма "Околна среда". Той е част от интегрирания проект за управление на отпадъците на столицата, чиято основна част е бъдещият завод за преработка на боклук в с. Яна. "Разчитаме на фирмите и гражданите да се включат в разделното събиране, за да изпълним европейските изисквания", коментира кметът на София Фандъкова\nмлн. лв. за национални доплащания на площ ще реши да отпусне правителството на заседанието си в сряда. Така националните доплащания ще бъдат разпределени между земеделските стопани едновременно с европейските субсидии, обясняват решението от Министерския съвет.\nБСП и ДПС са внесли предложение за прекратяване на процедурата за избор на главен съдебен инспектор, е съобщила пред Mediapool зам.-председателят на Народното събрание Мая Манолова. Мотивът на управляващите е, че в обществото се създава усещане за предрешен избор заради факта, че Веселина Тенева от Върховния административен съд е единственият кандидат. Тя беше предложена от Манолова и председателя на правната комисия в парламента Четин Казак (ДПС). "Заради краткия срок, многото обществени обвинения, исканията за по-прозрачна процедура и забележката на Европейската комисия решихме да прекратим тази процедура и да стартираме нова, за да няма съмнение, че някой е предрешил кой ще бъде следващият шеф на Инспектората към Висшия съдебен съвет", обясни Манолова.\nКражбите на коли растат.\nСпоред застрахователи миналата година те са нараснали с около 50%, а по данни на МВР скокът е с 23%. Представителите на бранша са сигнализирали за тревожната тенденция в писмо до Конфедерацията на работодателите и индустриалците в България. Те предлагат правителството да предприеме конкретни мерки за защита на гражданите и застрахователните компании. Ръстът при кражбите съвпада с политическата несигурност, скокът е започнал през пролетта и е резултат от бездействието на органите на реда, обясняват застрахователи. Големият проблем през миналата година е масовостта. Посяга се и на луксозните коли, които сеКражбите на коли растат. изнасят зад граница, а по-старите модели се крадат за резервни части. Независимо какви са причините, проблемът може да бъде решен от държавата чрез законови промени и по-работеща полиция. Още - четете тук\nМораториумът върху придобиването на българска земя от чужденци противоречи на конституцията. Това е решил Конституционният съд във вторник с единодушие, съобщи сайтът "Правен свят". Мораториумът беше гласуван на 22 октомври миналата година и удължаваше забраната за придобиване на земя от чужди граждани и юридически лица до 1 януари 2020 г. Договорът за присъединяването на България към ЕС предвижда в 7-годишен срок да отпаднат всички ограничения за придобиване на земя от граждани на ЕС, така че решението на КС е очаквано. Срокът за покупка на земя изтече на 1 януари тази година. Силна пропаганда против покупката направиха от партия "Атака". От юридическа гледна точка и до отпадането на забраната нямаше пречка чужди граждани да купуват земя. Едни от големите инвеститори в земеделски земи в България са и чужди компании.\nЗа оставката на директора на Фонда за лечение на деца Ива Станкова и за подобряване на ефективността на работата му настояват от Националната мрежа за децата. "От няколко месеца са налице сигнали за нередности във Фонда за лечение на деца в чужбина. Една част от обществения съвет открито застанаха с имената си и заявиха, че има забавяне на разглеждане на документите за лечение в чужбина на повече от 10 деца с онкологични заболявания. Забавянето е с месеци, което може да е въпрос на живот за тези деца." Това се казва в отворено писмо до министъра на здравеопазването и председателя на обществения съвет към фонда. В средата на януари членове на обществения съвет към фонда се оплакаха, че заради неефективната му работа се бави лечението на 36 деца, и също поискаха оставката на д-р Станкова. Друга част от съвета се разграничи от изявленията.\nПринципната подкрепа на синдикатите, но не и от държавата и бизнеса, получи законопроектът на "Атака", който предвижда работодателят и шефът на фирмата да плащат от личните си средства заплатите, ако дружеството има трудности, съобщи Dnevnik.bg. Проектът беше обсъден в Националния съвет за тристранно сътрудничество. Министърът на труда и социалната политика Хасан Адемов каза, че държавата ще търси решение на проблема с дължимите възнаграждения, но трябва да се внимава, когато се пристъпва към солидарна отговорност. По неговите думи за 2013 г. неизплатените заплати възлизат на 69 млн. лв., а общо - 80 млн. лв. Представителите на работодателските организации възразиха с аргумента, че причина за забавяне на заплатата може да бъде неплащане от страна на клиент или от държавата.\nВтората окупация на Софийския университет бе свалена във вторник, а ръководството на учебното заведение ще обсъди дали да има "последствия" за окупаторите, които се обявиха за оставка на правителството и ректора Иван Илчев. Този път окупацията завърши за четири дни, като не успя да привлече дори подкрепата на "Ранобудните студенти" и преподавателите, които застанаха зад тях при окупацията на университета през ноември. На излизане студентите носеха плакат с думите "Народе, къде си?". Те обясниха, че се чувстват предадени от хората, и се заканиха – "Очаквайте продължение". Окупаторите бяха посрещнати от полицаи, които изискаха личните им карти и записаха данните от тях. Студентите пък обясниха, че не биха се учудили, ако последват арести, но не се страхуват от това.\nСъветът за сигурност на ООН единодушно прие в понеделник резолюция, изискваща от държавите членки да не плащат откуп, финансов или политически, на терористи в случаи на отвличане или взимане на заложници. Текстът призовава всички страни членки да не позволяват на терористите да печелят пряко или косвено от откупи или политически отстъпки. Резолюцията подчертава, че отвличанията на заложници, извършвани от групировки като "Ал Кайда", нарастват, а изплащаните откупи са един от източниците на приходи за тези групировки. По данни на Великобритания през последните три години и половина групировки са получили по този начин най-малко 105 милиона долара и отвличането с цел откуп става "изгоден икономически модел".\nЕвропейският съюз реши да започне процедура за прекомерен бюджетен дефицит срещу Хърватия едва седем месеца след влизането й в ЕС, предаде "Франс прес". "Днес започнахме процедура за прекомерен деифицит срещу Хърватия и отправихме препоръки с мерки за коригиране на дефицита до 2016 г.", заяви след среща с колегите си Брюксел гръцкият финансов министър Янис Стурнарас, чиято страна председателства ЕС. ЕС определя горна граница от 3% от БВП за годишния бюджетен дефицит на държава членка, като държавният дълг не трябва да превишава 60%. През ноември Хърватия, която се присъедини към ЕС през юли, заяви, че ревизираният бюджет предвижда дефицит от 5.5% в сравнение с първоначално очакваните 3.5%.\nСтанишев нямал амбиции за еврокомисар. Цената на парното ще може да се променя по всяко време. Съюзът на съдиите ще има свой кандидат за съдебен инспектор\nЕтикети: застраховател мораториум ООН продажба на земя синдикати съдебна система Хърватия\n30 май 2020, 923 прочитания\n29 май 2020, 1224 прочитания\nОтменя се мораториумът за земята, очакват се законови промени; БСП и ДПС отмениха процедурата за главен съдебен инспектор; Съдът остави старите шефове на "Слънчев бряг"; Банката ще взима само ипотекиран имот; България пак ще има ново рекламно лого


Лаборатория и образна диагностика ще работят по Здравна каса и в събота - Аджибадем Сити Клиник Медицински център\nВсички новини 08.06.2018\nЛаборатория и образна диагностика ще работят по Здравна каса и в събота\nОт 9 май клиничната лаборатория и сектор Образна диагностика в Аджибадем Сити Клиник Варна започват да работят и по Здравна каса. Изследвания на кръв и урина и рентген ще се правят без записване на час с направления. По НЗОК ще има и прегледи с ехограф, скенер, мамограф и ЯМР, но за тях се изисква записване на час на тел. 0700 33 900 или 0892 202 080.\nВ желанието си да създаде повече удобства за пациентите екипът на медицинския център разширява възможностите за прегледи в съботните дни. Секторите Клинична лаборатория и Образна диагностика ще са на разположение на пациентите от 8.30 до 16 ч. Изследвания се правят също по здравно-застрахователни фондове и платено.\nПрегледи се извършват от терапевтите на здравното заведение и от специалистите д-р Тезгюн Ариф - ендокринолог, д-р Георги Панайотов - уролог и д-р Валя Димова - невролог. Можете да си изберете удобен за вас час на телефони 0700 33 900 или 0892 202 080.\nСпециалистът-рентгенолог д-р Калин Цонев започва фетална морфология за установяване на здравето на плода на бременни жени. Изследването е ултразвуково и безвредно за бебето и майката. То дава информация за пола, състоянието на основните органи, разположението, развитието. Изследванията ще се провеждат в сряда от 8 до 10 ч. и в съботни дни, когато е дежурен д-р Цонев със записване на час и са платени.